**Tytti Tellervo Yli-Viikari** (s. 17. lokakuuta 1975) toimi Valtiontalouden tarkastusviraston (VTV) pääjohtajana vuodesta 2016. Hänet pidätettiin virasta huhtikuussa 2021 ja irtisanottiin saman vuoden kesäkuussa. Maaliskuussa 2022 hänet irtisanottiin myös VTV:n ylijohtajan virasta, josta hän oli ollut virkavapaalla. Aiemmin Yli-Viikari oli toiminut tarkastusvirastossa johdon asiantuntijana ja esikuntapäällikkönä. Ennen tarkastusvirastoon siirtymistään Yli-Viikari työskenteli valtiovarainministeriössä.

Elämä
-----

### Opiskelu

Yli-Viikari on vuonna 1997 suorittanut M.A. in Culture and Communication Studies -yliopistotutkinnon estetiikasta Pariisissa Panthéon-Sorbonne-yliopistossa sekä vuonna 1999 täydennyskoulutukset Master in European Politics and Administration College of Europessa Bruggessa ja vuonna 2001 Master in Public Administration, Diplôme de l’ENA Ranskan hallintokorkeakoulussa.

### Ura

Yli-Viikari on työskennellyt aiemmin valtiovarainministeriössä. VTV:ssä hän toimi ennen pääjohtajan virkaa johdon asiantuntijana, esikuntapäällikkönä ja ylijohtajana. Yli-Viikari valittiin marraskuussa 2015 eduskunnan täysistunnossa yksimielisellä 157 äänen päätöksellä VTV:n pääjohtajaksi Tuomas Pöystin siirryttyä lokakuun 2015 alussa sote-uudistuksen projektijohtajaksi.

### Poliittinen toiminta

Yli-Viikari on nykyisin sitoutumaton, mutta hän oli vihreiden ehdokkaana Vihdissä vuoden 2004 kuntavaaleissa. Yli-Viikari sai 41 ääntä eikä tullut valituksi.

Väärinkäytösepäilyt ja irtisanomiskäsittely
-------------------------------------------

### Huomautus ja väärinkäytösepäilyt 2020–2021

Eduskunnan oikeusasiamies antoi joulukuussa 2020 huomautuksen lainvastaisesta menettelystä Yli-Viikarille ja VTV:n hallintojohtajalle Mikko Koiraselle. Huomautus koski sitä, että Yli-Viikari ja Koiranen olivat tehneet keväällä 2016 sopimuksen, jolla viraston ylitarkastajalle maksettiin ilman työvelvoitetta vuoden 2016 jälkipuoliskolta täyttä palkkaa ja vuoden 2017 alusta heinäkuun 2018 loppuun asti puolikasta palkkaa.

Yli-Viikarin toimien epäselvyyksistä kerrottiin mediassa maaliskuussa 2021. Laskujäljennösten mukaan Hhän oli käyttänyt työnantajansa luottokorttia henkilökohtaisiin tarkoituksiin, kuten "hiusmuotoiluvalmennuksiin". Myös Keskusrikospoliisi selvitti viraston toimintaa. Eduskunnan puhemiehistö esitti kansliatoimikunnalle Yli-Viikarin virastapidättämistä. 8. huhtikuuta kansliatoimikunta päätti yksimielisesti pidättää Yli-Viikarin virasta KRP:n esitutkinnan ajaksi.

*Iltalehden* mukaan VTV:ssä on Yli-Viikarin toimikaudella sensuroitu viraston tekemiä tarkastuksia esimerkiksi poistamalla tarkastusraporteista kriittisimpiä kohtia. VTV:n tehtävänä on valvoa valtion varojen käyttöä. Se tekee tarkastuksia eri alueista ja laatii tarkastuksista raportteja. *Iltalehden* mukaan Yli-Viikarin aikana tarkastustoimintaa kuitenkin vähennettiin ja tarkastuskertomusten sävyä pehmennettiin. Myös *Helsingin Sanomat* kertoi tarkastustoiminnan vähentyneen Yli-Viikarin virkakaudella.

### Eduskunnan käsittely 2021

Eduskunnan kansliatoimikunta esitti kesäkuussa 2021 Yli-Viikarin erottamista virasta. Esitystä pidettiin historiallisena, sillä eduskunta ei ole aiemmin puuttunut vastaavalla tavalla riippumattoman viraston ylimmän johdon toimiin. Kansliatoimikunnan mukaan "luottamus Tytti Yli-Viikarin edellytyksiin ja kykyyn toimia Valtiontalouden tarkastusviraston pääjohtajana on kokonaisuutena arvioiden hänen toimintansa johdosta romahtanut". Eduskunnan puhemies Anu Vehviläinen korosti, että pääjohtaja ei voi väistää vastuuta vierittämällä sitä alaisilleen.

Eduskunta päätti kesäkuun lopulla täysistunnossa Yli-Viikarin irtisanomisesta. Asiasta ei äänestetty, sillä kansliatoimikunnan esitykseen ei tullut vastaesityksiä.

### Syyte ja tuomio

Syyttäjä nosti lokakuussa 2021 Yli-Viikaria vastaan syytteet törkeästä virka-aseman väärinkäyttämisestä, virkavelvollisuuden rikkomisesta ja maksuvälinepetoksesta. Syyte törkeästä virka-aseman väärinkäyttämisestä koski keväällä 2016 tehtyä sopimusta, jonka perusteella tarkastusviraston virkamiehelle maksettiin palkkaa ilman työvelvoitetta. Syytteet virkavelvollisuuden rikkomisesta ja maksuvälinepetoksesta liittyivät siihen, että Yli-Viikarin epäiltiin käyttäneen virkamatkoilla kertyneitä Finnairin palkintopisteitä omiin yksityiskuluihinsa. Yli-Viikari kiisti syytteet. Hän vetosi epäselvään ohjeistukseen. VTV oli kuitenkin aiemmin tarkastanut valtionhallinnon matkustamista ja ohjeistanut kanta-asiakasohjelmista saatujen etujen käyttöä. VTV:n ohjeistuksen mukaan pisteitä ei olisi saanut käyttää yksityismenoihin.*lähde?*

Helsingin käräjäoikeus tuomitsi Yli-Viikari 28. tammikuuta 2022 virka-aseman väärinkäyttämisestä, virkavelvollisuuden rikkomisesta ja kavalluksesta 80 päiväsakkoon, joista tuli maksettavaa 1 680 euroa. Oikeudenkäyntikulut mukaan lukien maksettavaa tuli 75 000 euroa. Helsingin hovioikeus tuomitsi Yli-Viikarin kesäkuussa 2023 virka-aseman väärinkäyttämisestä, virkavelvollisuuden rikkomisesta ja kavalluksesta kolmen kuukauden ja kymmenen päivän ehdolliseen vankeusrangaistukseen. Syyskuussa 2023 korkein oikeus ei myöntänyt Yli-Viikarille valituslupaa, joten hovioikeuden tuomio jäi voimaan.

### Kirjat oikeuden istunnossa

Plutarkhoksen teos *Plutarkhos. Mielen tyyneydestä* sai julkisuutta, kun Tytti Yli-Viikari kantoi sitä kädessään poistuessaan huhtikuussa 2021 eduskunnan kansliatoimikunnan istunnosta, jossa käsiteltiin hänen eroaan valtiontalouden tarkastusviraston pääjohtajan virasta.

Yli-Viikarilla oli jälleen merkittävän ajattelijan teos mukana, kun hän joulukuussa 2021 astui Helsingin käräjäoikeuteen. Teos oli Saadin *Ruusutarha*. Toisessa joulukuun oikeudenkäynnissä Yli-Viikarilla oli mukanaan Olli Sinivaaran runoteos *Puut*.

### Irtisanomisen käsittely hallinto-oikeudessa

Helsingin hallinto-oikeus katsoi helmikuussa 2023, että Yli-Viikarin pidättäminen virantoimituksesta ja irtisanominen sekä VTV:n pääjohtajan että ylijohtajan viroista olivat lain mukaisia. Yli-Viikari ilmoitti hakevansa päätökseen valituslupaa korkeimmalta hallinto-oikeudelta. Syyskuussa 2023 Yli-Viikari ei saanut korkeimmalta hallinto-oikeudelta valituslupaa irtisanomisistaan, joten irtisanomiset tulivat lainvoimaisiksi.

Yksityiselämä
-------------

Yli-Viikari opiskeli ja asui 15 vuotta Ranskassa, josta palasi Suomeen vuonna 2004. Yli-Viikarin puoliso on ranskalainen. Perheessä on viisi lasta. Yli-Viikari on toiminut Suomen naisten rugbymaajoukkueen päävalmentajana ja Suomen Rugbyliiton varapuheenjohtajana.

Tytti Yli-Viikarin isä on keraamikko ja emeritusprofessori Tapio Yli-Viikari.

Lähteet
-------

1. ↑  Olli Waris, Näin VTV:n Yli-Viikari eteni vauhdilla huippu­virkoihin Iltasanomat.fi
2. 1 2  Tytti Yli-Viikari valittiin Valtiontalouden tarkastusviraston pääjohtajaksi (arkistoitu) *Valtiontalouden tarkastusvirasto*.  2015.  Arkistoitu 10.10.2017. Viitattu 9.10.2017.
3. ↑  Aholainen, Saara: VTV irtisanoi Tytti Yli-Viikarin virkasuhteen *Helsingin Sanomat*.  17.3.2022. Viitattu 17.3.2022.
4. 1 2 3  Tytti Yli-Viikari. CV (pdf) Valtiontalouden tarkastusvirasto. Viitattu 28.3.2021.
5. 1 2  Tytti Yli-Viikari *Valtiontalouden tarkastusvirasto*.  Arkistoitu 31.3.2021. Viitattu 28.3.2021.
6. ↑  Tytti Yli-Viikari valtiontalouden tarkastusviraston johtoon *Suomenmaa*.  24.11.2015. Viitattu 28.3.2021.
7. ↑  Tikka, Juha-Pekka: Tytti Yli-Viikari oli vaaleissa vihreiden ehdokkaana  31.3.2021. verkkouutiset.fi:  Verkkouutiset. Viitattu 3.4.2021.
8. ↑  Ratkaisut, Oikeusasiamies.fi
9. ↑  Liski, Jarno: Valtiontalouden tarkastusvirasto maksoi yli kaksi vuotta palkkaa, jotta virkamies ei tekisi mitään *Iltalehti*.  23.1.2021. Viitattu 23.1.2021.
10. ↑  Olli Waris: VTV:n pääjohtajalle ostettu kauneuspalveluja valtion piikkiin 4 729 eurolla *Ilta-Sanomat*.  26.3.2021. Viitattu 28.3.2021.
11. ↑  IL: Keskusrikospoliisi aloitti esitutkinnan Valtiontalouden tarkastusviraston toiminnasta *MTV Uutiset*.  17.3.2021. Viitattu 28.3.2021.
12. ↑  Eduskunnan puhemiehistö esittää VTV:n Yli-Viikarin virastapidättämistä *MTV Uutiset*.  29.3.2021. Viitattu 30.3.2021.
13. ↑  Kervinen, Elina: Eduskunta päätti pidättää VTV:n Yli-Viikarin virasta *Helsingin Sanomat*.  8.4.2021. Viitattu 8.4.2021.
14. ↑  Liski, Jarno: Työntekijät kertovat: Näin Tytti Yli-Viikari on ajanut tarkastusviraston tarkastustoiminnan alas *Iltalehti*.  2.4.2021. Viitattu 2.4.2021.
15. ↑  Aaltonen, Joona: "Työaikamme kohdentuu nyt ihan muualle kuin tarkastustoimintaan" – HS:n haastattelemat VTV:läiset kertovat, miten viraston toiminta on muuttunut *Helsingin Sanomat*.  3.4.2021. Viitattu 3.4.2021.
16. ↑  Ulla-Maija Hamunen ym.: Eduskunnan kansliatoimikunta esittää VTV:n Yli-Viikarin eroa *Yle Uutiset*. Viitattu 29.6.2021.
17. ↑  Elina Kervinen, Joona Aaltonen: Eduskunnan kansliatoimikunta esittää yksimielisesti VTV:n Yli-Viikarin erottamista *Helsingin Sanomat*.  29.6.2021. Viitattu 29.6.2021.
18. ↑  Ulla-Maija Hamunen ym.: Eduskunta päätti irtisanoa VTV:n pääjohtajan Tytti Yli-Viikarin *Yle Uutiset*.  30.6.2021. Yleisradio. Viitattu 30.6.2021.
19. ↑  Ranta, Niko: Tytti Yli-Viikari sai syytteitä *Ilta-Sanomat*.  7.10.2021. Viitattu 7.10.2021.
20. ↑  Lasse Kerkelä, Mikko Gustafsson: VTV:n entinen pääjohtaja Tytti Yli-Viikari tuomittiin virkarikoksista ja kavalluksesta sakkoihin *Helsingin Sanomat*.  28.1.2022. Viitattu 28.1.2022.
21. ↑  Happonen, Päivi ja Mäntysalo, Jesse: Hovioikeus tuomitsi Tytti Yli-Viikarin ehdolliseen vankeuteen *Yle Uutiset*.  15.6.2023. Viitattu 15.6.2023.
22. ↑  Niko Ranta: Korkein oikeus teki lopullisen päätöksen Tytti Yli-Viikarin tapauksessa *Ilta-Sanomat*.  27.9.2023. Viitattu 27.9.2023.
23. ↑  Heikki Valkama, VTV:n pääjohtaja Yli-Viikari poistui eduskunnasta Mielen tyyneydestä -kirja kainalossaan, Yle.fi, uutiset 8.4.2021, viitattu 11.12.2021
24. ↑  Maria Manner, Valvoja ja valvottu Helsingin Sanomat 30.5.2021, viitattu 12.12.2021 (digilehden tilaajille)
25. ↑  Päivi Puukka, Tytti Yli-Viikari kantoi taas kirjaa mukanaan, Yle.fi, uutiset 8.12.2021, viitattu 11.12.2021
26. ↑  Petri Turunen, Tällainen on kirja, jota Tytti Yli-Viikari esitteli ennen oikeudenkäyntiään, Ilta-Sanomat 8.12.2021, viitattu 12.12.2021
27. ↑  Mäkinen, Rami: Yli-Viikarin lyttäämä ylitarkastaja pääsi ääneen *Ilta-Sanomat*.  13.12.2021. Viitattu 13.12.2021.
28. ↑  Happonen, Päivi: Yle seuraa: "Olen pahoillani, että olet täällä" – VTV:n hyllytetty johtaja kohtasi "alisuoriutujan" käräjillä, saapui aurinkolasit päässä *Yle Uutiset*.  13.12.2021. Viitattu 13.12.2021.
29. ↑  Harju, Jukka: Oikeudenkäynnit | Oikeus hyväksyi Tytti Yli-Viikarin tuplapotkut: "Kykenemättömyys ymmärtää omaa vastuutaan pääjohtajana" *Helsingin Sanomat*.  15.2.2023. Viitattu 15.2.2023.
30. ↑  Marjatta Rautio: VTV:n entinen pääjohtaja Tytti Yli-Viikari valitti potkuistaan korkeimpaan hallinto-oikeuteen *Yle Uutiset*.  17.3.2023. Viitattu 22.3.2023.
31. ↑  Jaakko Mannermaa: Yli-Viikari ei saanut valituslupaa irtisanomisista *Yle*.  29.9.2023. Viitattu 30.9.2023.
32. ↑  Marko-Oskari Lehtonen: Eliittikoulussa opiskellut frankofiili ja rugbypioneeri *Iltalehti*. Viitattu 15.4.2021.
33. ↑  Marko-Oskari Lehtonen: Tarkastusraportti: Tytti Yli-Viikari hankki 50 000 euron koulutuksia VTV:n johdolle *Iltalehti*.  30.4.2021. Viitattu 28.9.2021.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |